Kaczynski pärast vahistamist (1996)
**Theodore John Kaczynski**, tuntud ka kui **Unabomber** (22. mai 1942 Chicago – 10. juuni 2023) oli Ameerika Ühendriikide siseriiklik terrorist, anarhist ja matemaatik. 

Nooruses peeti teda erakordsete matemaatikalaste võimete tõttu imelapseks. Pärast doktorikraadi kaitsmist 1967. aastal töötas ta kuni 1969. aasta juuni lõpuni California Ülikool Berkeleys abiprofessorina, kuid jättis siis järsult oma akadeemilise karjääri katki. 1971. aastal kolis Kaczynski Montana osariiki Lincolni lähistele iseehitatud vee ja elektrita metsamajja, omanda ellujäämisoskuseid ja püüdis elada ürgse, lihtsakoelise elustiili kohaselt.

1975. aastal alustas ta oma metsamaja ümbruses sabotaažikampaaniat loodusesse ulatuva "tehnoloogia kaheksajala" vastu, lõhkudes nt kaevandus- ja metsandustehnikat, kaevurite ja turistide laagripaiku ning transpordivahendeid. Ehkki Kaczynski pidas ennast "ürgseks kütiks-korilaseks" ja toitis end mh salaküttimise kaudu, vihkas ta teisi jahimehi ja ründas ka nende tühjasid jahimaju ja laagripaikasid. Aastatel 1978–1995 mõrvas ta kirjapommidega 3 inimest ja vigastas veel 23. Kaczynski uskus, et tema sihtmärgid aitasid kaasa looduse hävitamisele ja kaasaegse tehnoloogia arendamisele.[*viide?*] Oma ideoloogilised vaated võttis ta kokku 35 000-sõnalises ühiskonnakriitilises manifestis "Industrial Society and Its Future" (1995), milles kritiseeris industrialiseerimist ja propageeris keskkonnakeskset anarhismi.

1995. aasta aprillis saatis ta mitmetele meediamajadele pöördumise, milles lubas terroristlikud rünnakud lõpetada, kui tema manifest mõnes suures ajalehes avaldatakse. Küsimus, kas Kaczynski nõue tuleks täita, osutus poleemiliseks, ent justiitsminister Janet Reno ja FBI peadirektori Louis Freeh' soovitusel avaldati tekst 19. septembril The Washington Postis. Manifesti ajalehest lugedes tundis Kaczynski vend David oma venna kirjutamisstiili ära ja andis sellest FBI-le teada. Kaczynski vahistati 1996. aastal ning 1998. aasta kohtuotsusega mõisteti talle kaheksa eluaegset vangistust ilma katseajata. Ehkki psühhiaatrilise diagnoosi kohaselt hinnati ta paranoiliseks skisofreenikuks, väitis Kaczynski ise, et on vaimselt täiesti terve, ja võttis kõik süüdistused omaks. 2023. aasta juunis tegi Kaczynski vanglas enesetapu.

Viited
------

1. ↑  James Brooke (14. märts 1999). "New Portrait of Unabomber: Environmental Saboteur Around Montana Village for 20 Years". *The New York Times* (inglise keeles). Originaali arhiivikoopia seisuga 7. september 2017. Vaadatud 4. september 2023.`{{netiviide}}`: CS1 hooldus: tundmatu keel (link)
2. ↑  Gautney, Heather (2010). *Protest and Organization in the Alternative Globalization Era: NGOs, Social Movements, and Political Parties* (1st ed.). New York: Palgrave Macmillan. Lk 199. ISBN 978-0-230-62024-7.
3. ↑  Chase, Alston (2004). *A Mind for Murder: The Education of The Unabomber and the Origins of Modern Terrorism* (1st ed.). New York: W. W. Norton & Company. Lk 84. ISBN 978-0-393-32556-0.
4. ↑  "BOMBING IN SACRAMENTO: THE LETTER; Excerpts From Letter by 'Terrorist Group,' FC, Which Says It Sent Bombs". *The New York Times* (inglise keeles). 26. aprill 1995. Originaali arhiivikoopia seisuga 7. august 2017.`{{netiviide}}`: CS1 hooldus: tundmatu keel (link)
5. ↑  Howard Kurtz (19. september 1995). "Unabomber Manuscript is Published: Public Safety Reasons Cited in Joint Decision by Post, N.Y. Times". *The Washington Post* (inglise keeles). Originaali arhiivikoopia seisuga 4. mai 2011. Vaadatud 4. september 2023.`{{netiviide}}`: CS1 hooldus: tundmatu keel (link)
6. ↑  Michael R. Sisak, Mike Balsamo & Jake Offenhartz (12. juuni 2023). "'Unabomber' Ted Kaczynski died by suicide in prison medical center, AP sources say". *Associated Press* (inglise keeles). Vaadatud 4. september 2023.`{{netiviide}}`: CS1 hooldus: tundmatu keel (link)